Bedakol (Rangifer tarandus)

Bedakol (Rangifer tarandus) tir tana moukolafa katca ke Rangifer oxi vey Cervidae yasa ( Capreolinae volveyyasa ) ke ARTIODACTYLA veem.

Gan Linnaeus bak 1758 taneon zo pimtayar.

 Pimtara 
Bedakol tir ordaf irubasik ke arktikafa ruga. Barma sotid dem gama oltavafa gu telyona ke wocol vox dem azekaf abduak zanudas wetce leakom ta suxara va nolda num trasira va tij ik berdava tisa nelkafa sinka.

Voldum jontikar wocoldunol, bat barmeem sotid ke bedakolye lidam bedakolya. Kriza sotid abrotcafa is divpaklanafa dem krilap jupas da sulem ko noldaxo me vanludevawer.

Mantaf pezay sotir imkiraf isen im tir vaf vols baynaf. Ison va ebeltafa conya tcalasa va otsa ke jivot kale kafka kimon ice eliwa nedir.

Bedakol ton milkava vas konak decemoy olkik rem aala is ruga gilanid.

 Kotliz koo mefta is krant  
Bal sinafa lamara wal ruga is taiga aala ke istefa is ronefa Sibira, bedakol ( Rangifer tarandus ) va vakor dum bost is dace welduga mantafa vas konake decitmetre meklabuson rempujed. Isen kotote koe Sibira, 250 000 ik 300 000 bat prantaf sulem tolon tandeon koyad. Bedakol ke meftava dum milkatcik ke ruga gilamad nume va ontinafa gola ( vas 1500 ik 2000 m- ) bulud. Voxe kotote me lamad kiren lanyon koe aala dun blid.

 Pinapaf volnik  
Ba cadimany, valpok is comafa nefta viakusa koe ruga va bedakol dilfud ise tatced da sin romalestud ise dace va int rotilded ! Batdume veotes sulem lasudivvawad, sinton katanason moe mazdafa noldapozla zavzasa nekev awalt. Idulugalon, bedakol va fedaxo kaaneyad lize suka dur isen beza abicote tid. Batdume koe krant ok wedafa tcelda ok krimtafa ruga ok moe krimpa lodamon tigid. Kotcadimon, va mon 120 ruxinda malestud, don berdava ( vas 50 katca ) dalon tisa.

Fentugalon, kot bedakol va sinka vas 4 ik 5 kg- vieleon estur ; kan tigapafa kriza tod vafa nolda vox kan taka tod gemafa goafa bada vaon divnoldar. Idulugalon, va werd is veruga voxis toa ke cirdata ok dzopoka. Bedakol wali lerdeaksat is santaneaksat nazbalked. Tazukara va aotcafa milkava tir taneafa bazexa. Bedakolye lyumad enide tatced da kevlik va runda vannarid. Arti batyona doaliera, barmeem ke lanyon sulem zo ariser. Vomion bedakol al almotced aze va fentugalaf aftalukoptaf im al did, i va im dile riwe batakaf vaxeon keve ge is inieem is taka zavzasa loon orikafa. Abrotce ke imolk ke ge tir vas 9 cm-, is ke yinaxot vas 30 cm- loplekur.

 Vexala dem apteem 
Sedme Mammal Species of the World (siatos ke 2005), bata katca vas 14 apta ruldar :
 Bedakol (Rangifer tarandus tarandus) (Linnaeus, 1758)
 Bedakol (Rangifer tarandus buskensis) (Millais, 1915)
 Bedakol (Rangifer tarandus caboti) (G. M. Allen, 1914)
 Bedakol (Rangifer tarandus caribou) (Gmelin, 1788)
 Bedakol (Rangifer tarandus dawsoni) (Thompson-Seton, 1900)
 Bedakol (Rangifer tarandus fennicus) (Lönnberg, 1909)
 Bedakol (Rangifer tarandus groenlandicus) (Borowski, 1780)
 Bedakol (Rangifer tarandus osborni) (J. A. Allen, 1902)
 Bedakol (Rangifer tarandus pearsoni) (Lydekker, 1903)
 Bedakol (Rangifer tarandus pearyi) (J. A. Allen, 1902)
 Bedakol (Rangifer tarandus phylarchus) (Hollister, 1912)
 Bedakol (Rangifer tarandus platyrhynchus) (Vrolik, 1829)
 Bedakol (Rangifer tarandus sibiricus) (Murray, 1866)
 Bedakol (Rangifer tarandus terraenovae) (Bangs, 1896)

 Pulasa vuestexa is xantaza 
 (en) vuest- : Mammal Species of the World (v- 3, 2005) : Rangifer tarandus (Linnaeus, 1758)
 (en) vuest- : CITES : Rangifer tarandus
 (en) vuest- : UICN : katca Rangifer tarandus (Linnaeus, 1758)
 (en, fr) vuest- : ITIS : Rangifer tarandus (Linnaeus, 1758)
 (en) vuest- : Tree of Life Web Project : Rangifer tarandus
 (en) vuest- : Catalogue of Life : Rangifer tarandus (Linnaeus, 1758)
 (en) vuest- : Paleobiology Database : Rangifer tarandus (Linnaeus, 1758)
 (en) vuest- : Animal Diversity Web : Rangifer tarandus
 (en) vuest- : NCBI : Rangifer tarandus
 Ara vuestexa 
 Bedakol (Rangifer tarandus) dene Wikispecies

 Kotavafa vuestesa xantaza 
 Kotava winugaf moukolaf ravlemak (Kotava, Latinava, 2019)
 Bedakol dene www.europalingua.eu


Bedakol (Rangifer tarandus)
Bedakol (Rangifer tarandus)
Bedakol (Rangifer tarandus)